Thiébaut, sire de Blanmont, gardien du comté de Bourgoigne, à nostre amé Huart de Rainchenaux, escuier, bailli du conté de Bourgoigne, ou à celuy qui pour le temps sarat bailli ou dit conté, ès parties d’Avaul, salut. A la supplicacion et requeste des habitans d’Arbois, nous volons et vous mandons que aucuns des diz habitans vous ne contrainez à pledoyer fuer que en lour lieu, se n’estoit en caux de rebellion, car il n’y sunt entenuz, si come il nous en ont informez dehuement. — Item, voulons et vous mandons que les sergent du dit lieu d’Arbois puissent faire lour citacions per la menière acostumée, senz impétrer ne panre citacion enuers vous. — Item, voulons et vous mandons que l’on ne prenne nuulx en la dicte ville d’Arbois, senz denunçour ou accusour, si n’estoit à présens meffait. — Item, voulons et vous mandons que pour le fait de moss. Pierre de Montaguz, touz gentil hommes d’Arbois, et autres soient tenuz paisibles; et deffendez à Philibert le Vulpillet, à Jacquet de Florence et ès autres [F° lj, v°] que vous pourez sauoir que en ce fait seront lour aidans, alliez et complices, que en aucunes menières ne les perturbent ou molestent pour le fait du dit monss. Pierre de Montaguz. — Item, voulons et vous mandons que pour le feu que fut boutez en la maison de Jehan Dallay, les compaignes estant a pais, riens n’en soit demandez aux diz habitans d’Arbois. Toutevoie se il hauoient pris son bois et sa pierre, et il le pouhoit monstrer dehuement, nous voulons que les diz habitanz l’amendent per tant come il y seront tenuz raisonablement; et auec ce voulons et vous mandons que vous contrantes à pahier les nobles d’Arbois les sommes à lour imposées pour le depertement des compaignes, quart ainsi fait l’en pahier les autres nobles du dit contey. Si gardé que en cet chouses n’ait aucun deffaut, mais y faites tant que, per vostre deffaut, les dit habitans d’Arbois ne retornent mais plaintiz à nous, à vostre deffaut. Donné à Gray soubz nostre seel le secum jour du mois de feurier l’an de grâ[F° ljj, r°]ce mil trois cent lxvij.